በእነ አቶ መላኩ ፈንታ የክስ መዝገቦች ተጠቅሰው ያልቀረቡ ተከሳሾች ፍርድ ቤት ቀረቡ
– በእነ አቶ መላኩ ፈንታ እና አቶ ገብረዋህድ ወልደጊዮርጊስ የክስ መዝገቦች ባለፈው ሳምንት ያልቀረቡ ተከሳሾች ፍርድ ቤት ቀረቡ።የፌደራሉ ከፍተኛ ፍርድ ቤት 15ኛ የወንጀል ችሎት ያስተላለፈውን ትዕዛዝ ተከትሎ ዛሬ 17 ክሶች በተካተቱበት የክስ መዝገብ ተጠቅሰው ሳይቀርቡ የቀሩ ሰባት የባለስልጣኑ ከፍተኛ የስራ ሃላፊዎች እና በግል ስራ የሚተዳደሩ ተከሳሾች ናቸው ፍርድ ቤት የቀረቡት ። ተከሰሾቹ የጉምሩክ ጉዳዮች የዋና ዳይሬክተሩ አማካሪ ዳይሬክተር አቶ አምሃ አባይ ፣ የሃገር ውስጥ ታክስ ጉዳዮች ክትትል ዳይሬክተር አቶ ግርማ ታደሰ ፣ የዋና ዳይሬክተሩ ጽህፈት ቤት ሃላፊ አቶ ነብዩ ሳሙኤል ፤ የከፍተኛ ግብር ከፋዮች የታክስ ኦዲት የስራ ሂደት አስተባባሪ አቶ ሙሉጌታ ባልቻ ፣ የአዳማ ቅርንጫፍ የገቢ ሂሳቦች ቡድን አስተባባሪ ወይዘሮ ሃይማኖት አለሙ ፤ እንዲሁም በግል ስራ የሚተዳደሩት አቶ ደሜ አበራ እና አቶ ተስፋዬ ቤተ ናቸው። በግል ስራ ከሚተዳደሩት ውጭ ሌሎች የቀረቡት ተከሳሾች ፥ ከ30 አመታት በላይ በተለያዩ የስራ ሃላፊነት ቦታዎች ላይ በባለስልጣኑ እስከ ትናንትናው ምሽት ድረስ ያገለገሉ ነበሩ። በመዝገቡ ከተጠቀሱት ሌሎች ካልቀረቡት ተከሳሾች መካከል ፥ አቶ አስፋውወሰን አሰፋ ፣ አቶ ተስፋዬ መርጊያ ፣ አቶ አማረ ገብረወልድ እና አቶ መስፍን አህመድ የተሰኙት ይገኙበታል። የፌደራል ስነ ምግባር እና ፀረ ሙስና ኮሚሽን አቃቤ ህግ ፥ አቶ መስፍን አህመድ ከሃገር ወጥተዋል መባላቸውን ጠቅሶ ፥ አቶ አማረ ገብረወልድ ግን ፍርድ ቤት ለመቅረብ መተማመኛ ሰጥተው ባለመቅረባቸው ፤ ፍርድ ቤቱ ለቀጣይ ቀጠሮ ታስረው እንዲቀርቡ ትዕዛዝ ይስጥልኝ ሲል አመልክቷል። ሌሎቹ ተጠርጣሪዎች በተለዋጭ ቀጠሮ እንዲቀርቡም ችሎቱ ጠይቋል ። በዚህ የክስ መዝገብ ችሎቱ ተከሳሾቹ የሚመለከታቸውን ብቻ መርጦ አንብቦላቸዋል። ተከሳሾቹ የባለስልጣኑ ዋና ዳይሬክተር ከነበሩት አቶ መላኩ ፈንታ እና ከምክትላቸው አቶ ገብረዋህድ ወልደጊዮርጊስ ጋር በመመሳጠር ፤ ከሰባት የሚበልጡ የንግድ ድርጅቶች ከ1 እስከ 62 ሚሊየን ብር የሚፈለግባቸውን የግብር እዳ በመቀነስ እና ሽረዋል በሚል ተጠርጥረው ተከሰዋል። ከኮሚሽኑ በደረሰን ጥሪ መሰረት ስንፈለግ ያለምንም ችግር ፍርድ ቤት የቀረብን ፣ የተሟላ ስብዕና ያለን እንዲሁም በስራ ገበታችን ላይ የምንገኝ በመሆናችን የዋስትና መብታችን ይከበርልን ሲሉ ተከሳሾቹ አመልክተዋል። የኮሚሽኑ አቃቤ ህግ በበኩሉ ፥ ስራ ላይ የዋለውን የኮሚሽኑን አዋጅ 434/97 አንቀጽ 4 በመጥቀስ ፥ የተመሰረተባቸው ክስ ከ10 አመት በላይ የሚያስቀጣ በመሆኑ የዋስትና ጥያቄው ውድቅ እንዲሆን ጠይቋል። በሌላኛው የችሎቱ ያለፈው ሳምንት ትዕዛዝ የሰነድ ማስረጃ ከክሱ ጋር ይያያዝ የሚለውን አቃቤ ህግ ተግባራዊ በማድረግ ለተከሳሾቹ የሰነድ ማስረጃዎችን አከፋፍሏል። አንዳንድ የተከሳሽ ጠበቆች በበኩላቸው በኮሚሽኑ አቃቤ ህግ የደረሳቸው የሰነድ ማስረጃ ደንበኞቻቸውን የማይወክል ፣ ግልጽነት የጎደለው እና ያልተሟላ በመሆኑ ተስተካክሎ እንዲቀርብ ጠይቀዋልችሎቱ ሌሎች ትዕዛዞችን እና በቀሪ መዝገቦች ላይ ሌሎች ትዕዛዞችን ያስተላልፋል ተብሎ ይጠበቃል።ችሎቱ የተከሳሾቹን የዋስትና መብት ሲከለክል ፥ 93 ክሶች በተደራጁበት መዝገብ ላይ በ15ኛ ተራ ቁጥር የተጠቀሰው የባለስልጣኑ አቃቤ ህግ የነበረው አቶ አውግቸው ክብረት ፤ የተመሰረተበት ክስ የዋስትና መብት የሚያስከለክለው ስላልሆነ 15 ሺህ ብር በማስያዝ የዋስ መብቱ ተከብሮለታል።በሌላ በኩል ችሎቱ በሶስቱም መዝገቦች ላይ ያልቀረቡ ተከሳሾች መጥሪያ ደርሷቸው እንዲቀርቡ ፣ መጥሪያ ደርሷቸው ያልቀረቡት ታስረው እንዲቀርቡ እና በማረሚያ ቤት የሚገኙ ተከሳሾች ከቤተሰቦቻቸው ጋር በተገቢው መንገድ እንዲገናኙ ችሎቱ አዟል።የማረሚያ ቤት አስተዳደር ሃላፊነቱን እንዲወጣ ፤ ዛሬ የተሰራጨውን ሰነድ ተመልክቶ ተዕዛዝ ለመስጠት ለጥቅምት 25 ቀን 2006 ዓ.ም ተለዋጭ ቀጠሮ ይዟል። (ኤፍ ቢ ሲ)